Бозиҳои олимпии зимистона 1924

**Бозиҳои олимпии зимистонаи соли 1924**, расман бо номи **«I Бозиҳои олимпии зимистона»** дар шаҳри Шамони (департаменти Савойяи Боло, Фаронса) аз 24 январ то 5 феврали соли 1924 баргузор шуданд. Бозиҳо дар арафаи Бозиҳои олимпии тобистонаи соли 1924 дар Париж баргузор гардиданд ва дар аввал мақоми Олимпиадаро надоштанд, балки ҳамчун «Ҳафтаи байналмилалии варзишҳои зимистона ба муносибати Олимпиадаи VIII» таҳти сарпарастии Кумитаи байналмилалии олимпӣ гузаронида шуданд. Баргузории ин мусобиқаҳо чунон вокуниши бузурги байналмилалиро ба вуҷуд овард, ки конгресси КБО дар Прага 27 майи соли 1925 тасмим гирифт, ки Бозиҳои олимпии зимистона мунтазам дар соли баргузории Бозиҳои олимпии тобистона гузаронида шаванд ва мусобиқаҳои Шамони баъдтар ҳамчун аввалин Бозиҳои олимпии зимистона эътироф гардиданд.

Дар Бозиҳои соли 1924, 293 варзишгар аз 16 кишвар иштирок карда, дар 9 намуди варзиш барои 16 маҷмӯи ҷоизаҳо мубориза бурданд. Варзишгари соҳибҷоизатарини ин бозиҳо конкитози финӣ Клас Тунберг гардид, ки чор медал, аз ҷумла се тилло ба даст овард. Дар ҳисоби ғайрирасмии дастаӣ дастаи Норвегия бо гирифтани 17 медал (4 тилло, 7 нуқра ва 6 бронза) ғолиб омад.

## Пайдоиши Бозиҳои олимпии зимистона

Масъалаи ворид кардани рақси рӯи ях ба барномаи Бозиҳои олимпӣ ҳанӯз дар нахустин конгресси олимпӣ дар соли 1894 дар Париж бардошта шуда буд. Мусобиқаҳои рақси рӯи ях ба барномаи Олимпиадаи Лондон дар соли 1908 ворид шуданд. Бо вуҷуди ин, ворид кардани намудҳои зимистона ба барномаи Бозиҳои олимпӣ бинобар набудани инфрасохтори зарурӣ ҳамеша бо душвориҳои зиёд рӯ ба рӯ мешуд. Дар соли 1911 дар иҷлосияи КБО пешниҳод шуд, ки дар Олимпиадаи соли 1912 дар Стокголм «Ҳафтаи махсуси варзишҳои зимистона» ташкил карда шавад, аммо Шветсия ҳамчун ташкилкунандаи Олимпиада ба ин пешниҳод мухолифат кард. Ҳангоми омодагӣ ба Бозиҳои олимпии навбатӣ ғояи «Ҳафтаи варзишҳои зимистона» боз садо дод, вале бинобар ҷанги якуми ҷаҳон Олимпиадаи соли 1916 баргузор нашуд. Ба барномаи Олимпиадаи соли 1920 дар Антверпен аз намудҳои зимистона хоккей бо шайба ворид карда шуд.

Дар моҳи июни соли 1921 конгресси КБО дар Лозанна масъалаи интихоби макони баргузории Олимпиадаи соли 1924-ро баррасӣ кард. Намояндагони Фаронса дар КБО, граф Жюстиниен Клари ва маркиз де Полиняк, номзадии шаҳри Париж-ро пешниҳод карданд, ки дар дархост инчунин баргузории мусобиқаҳо аз намудҳои зимистона пешбинӣ шуда буд. Дар ниҳоят қарор қабул шуд, ки мусобиқаҳо таҳти сарпарастии КБО бо номи «Ҳафтаи байналмилалии варзишҳои зимистона» гузаронида шаванд.

## Намудҳои варзиш

Бобслей (1)

Кёрлинг (1)

Варзиши конкитозӣ (5)

Лижаронии дугона (1)

Пойгаи лижаронӣ (2)

Ҷаҳиш бо лижа аз трамплин (1)

Мусобиқаҳои патрулҳои низомӣ (1)

Рақси рӯи ях (3)

Хоккей бо шайба (1)

Дар қавс шумораи маҷмӯи медалҳои ғолиб шуда омадааст.

## Кишварҳои иштирокчӣ
Дар Бозиҳо варзишгарон аз 16 кишвар, дар маҷмӯъ 293 нафар, аз ҷумла 280 мард ва 13 зан иштирок доштанд.

 Австрия (4)

 Белгия (18)

 Бритониёи Кабир (44)

 Маҷористон (4)

 Италия (23)

 Канада (12)

 Латвия (2)

 Норвегия (14)

 Лаҳистон (7)

 ИМА (24)

 Чехословакия (27)

 Финляндия (17)

 Фаронса (43)

 Швейтсария (30)

 Шветсия (31)

 Югославия (4)

Дар қавс шумораи варзишгарон аз ҳар кишвар нишон дода шудааст.

## Ҷадвали мусобиқаҳо

## Ҳисоби медалҳо



## Эзоҳ

## Адабиёт

Гурӯҳ:Бозиҳои олимпии зимистонаи 1924